



Z A P I S N I K
s  12. sjednice Vijeća Mjesnog odbora HRELIĆ,
održane dana 22.4.2022.
u objektu mjesne samouprave Ul. Svetog Mateja 93,
s početkom u 19,00 sati



NAZOČNI ČLANOVI VIJEĆA:
Miljenka Plazonić Bogdan, Zrinka Kunić, Danijela Krpan, Marina Havidić, Marinko Orešković


Predsjedava:  Miljenka Plazonić Bogdan, predsjednica Vijeća.

Zapisnik vodi: Miljenka Plazonić Bogdan



	Predsjednica konstatira da su nazočni svi članovi Vijeća, te otvara 12. sjednicu Vijeća Mjesnog odbora. 


USVAJANJE DNEVNOG REDA

Na prijedlog predsjednice, Vijeće jednoglasno utvrđuje.

 DNEVNI RED:


1. Donošenje mišljenja o prijedlogu preusmjeravanja ulica Draganići i Havidićeva ulica – zaključak, donosi se
2. Pitanja, prijedlozi i obavijesti

Ad 1. 	Donošenje mišljenja o prijedlogu preusmjeravanja ulica Draganići i Havidićeva ulica

Temeljem Zaključka sa 9. sjednice VMO, proveden je proces zaprimanja mišljenja stanara ulica Draganići i Havidićeva, o prijedlogu uspostave jednosmjernog toka prometa sa obilježavanjem uzdužnog parkinga za Ulica Draganići i Havidićeva ulica dostavljenog od strane  Gradskog ureda za prostorno uređenje, izgradnju grada, graditeljstvo, komunalne poslove i promet (Sektor za promet), u trajanju od mjesec dana (od 12.3. do 8.4.2022.). Cilj je bio dobiti mišljenja stanara, uz stručna mišljenja, kako bi Vijeće dobilo temeljitiju osnovu za mišljenje o zaprimljenom prijedlogu. Ova sjednica služi upravo donošenju tog zaključka na temelju svih prethodnih koraka. Na temelju prikupljenih mišljenja i uvida koje je Vijeće dobilo od trenutka zaprimanja prijedloga, vijećnici su na prijedlog predsjednice prodiskutirali i donijeli zaključak kako slijedi.  

Vijeće jednoglasno donosi: 

ZAKLJUČAK
o donošenje mišljenja VMO Hrelić o prijedlogu preusmjeravanja ulica Draganići i Havidićeva

1. Temeljem Zaključka sa 9. sjednice VMO, proveden je proces zaprimanja mišljenja stanara ulica Draganići i Havidićeva, o prijedlogu uspostave jednosmjernog toka prometa sa obilježavanjem uzdužnog parkinga za Ulica Draganići i Havidićeva ulica dostavljenog od strane  Gradskog ureda za obnovu, izgradnju, prostorno uređenje, graditeljstvo, komunalne poslove i promet (Sektor za promet), u trajanju od mjesec dana (od 12.3. do 8.4.2022.). 
2. Na poziv građanima upućen putem letka (dostavljenog u sandučiće na preko 400 adresa kućanstava u obje ulice) te dodatno potaknut objavom članka u Jutarnjem listu, svoje mišljenje je dostavilo 56 osoba, od toga 28 putem službene mail adrese MO, 11 osobno u terminu dežurstva te ostali putem sandučića MO Hrelić, kojima Vijeće iskreno zahvaljuje na sudjelovanju. 
3. Zaprimljeno je 29 pozitivnih mišljenja i 27 negativnih mišljenja (gdje se ubraja i 5 neizjašnjenih s prijedlozima za izmjenama prijedloga). Sadržaj svih komentara uzet je u obzir kako bi se ustanovila važnost i utjecaj na protok prometa svih sudionika, neovisno o samom broju mišljenja. Svi komentari su stavljeni na raspolaganje vijećnicima, te predstavniku Gradskog ureda za prostorno uređenje, izgradnju grada, graditeljstvo, komunalne poslove i promet (Sektor za promet) na zajedničkom sastanku 13.4.2022.. 
4. Na osnovu sumiranja svih saznanja ključne primjedbe se odnose na: 
a. Osporavanje gradskog vlasništva spojnog puta ulica Havidićeva i Draganići na potezu Havidićeva 22a-f, konkretno Havidićeva 22c i 22d, te s tim povezano upitna buduća mogućnost neometanog prolaza; Ovo predstavlja kritičnu prepreku, jer bi ovaj prolaz bio  nužan za protok dijela prometa uvođenjem jednosmjernosti u ulicu Draganići (uz Hrelićku zavrtnicu). Upisano privatno vlasništvo na dijelu kolnika je vidljivo u zemljišnim knjigama (stavljeno na uvid Vijeću od strane vlasnika), a zakonska osnova za gradsko vlasništvo temelji se na Zakonu o cestama iz 2011. godine (po informaciji predstavnika Gradskog ureda). Vijeće MO smatra da zbog kritične važnosti ovog prolaza za protočnost prometa treba utvrditi stvarno stanje vlasništva kao nužan preduvjet za eventualno uvođenje jednosmjernog prometa.
b. Uskoća Hrelićke Zavrtnice između k.br.1 i križanja sa Havidićevom ulicom i nemogućnost mimoilaska dva vozila, a gdje je predviđen i dalje dvosmjerni promet; Vijeće smatra  da je i ovdje potrebno utvrditi koristi li se gradsko vlasništvu u cjelini kako je predviđeno česticama te postoji li mogućnost proširenja, čak i ukoliko se ne uvodi preusmjerenje u ulice Havidićevu i Draganići. No nastavno na stavku 4.a, ovaj prolaz svakako ne može ostati jedini prolaz u slučaju jednosmjernog prometa u Draganićima.
c. Dužina kružnog obilaska kroz druge ulice za dio sugrađana;
d. Težak izlazak privatnih vozila iz niza dvorišta, na više adresa u obje ulice;
e. Upitnost promjene za Havidićevu ulicu zbog razmjerno malo dobivenih parkirnih mjesta;
te niz drugih pojedinačnih primjedbi ili prijedloga koje se odnose na sigurnost prometa za pješake, uzimanja u obzir gradnje novih zgrada, odlaganje kvalitetnijeg rješenja i druga.

5. Shodno stavkama 4.a i 4.b Vijeće smatra da ne može dati pozitivno mišljenje za prezentirani prijedlog. Tek rješavanjem pitanja koja se adresiraju u ovim stavkama bi se mogla tražiti eventualna prilagodba rješenja koja bi umanjila preostale primjedbe. Vijeće će ispitati mogućnost dobivanja jasnog odgovora o predmetnim stavkama traženjem mišljenja od Sektora za ceste Gradskog ureda za prostorno uređenje, izgradnju grada, graditeljstvo, komunalne poslove i promet na koji način Vijeće može utvrditi stvarno stanje za predmetne lokacije.
6. Vijeće MO Hrelić će nastaviti u suradnji sa Gradskim uredom za obnovu, izgradnju, prostorno uređenje, graditeljstvo, komunalne poslove i promet i građanima nastaviti tražiti rješenje za što skorije uređenje ulice Draganići sa svom potrebnom infrastrukturom i  opcije za povećanje količine javnog parkinga u svim dijelovima mjesnog odbora uz brigu o pješacima, biciklistima te očuvanju zelenih površina. Dugoročno, nastojati ćemo i utjecati  na kvalitetniji način upravljanja rastom naselja unutar granica ovlasti i mogućnosti VMO, što uključuje i prijedloge za izmjene GUP-a u lipnju 2022. kojima bi se nastojalo osigurati više javne površine i uređenje ulica u skladu s potrebama daljeg razvoja naselja.
7. Napominjemo da su nadležne službe svjesne da je situacija s javnim parkingom nepovoljna, te da se nastoji zajednički naći rješenje no u zatečenoj situaciji gdje nema raspoloživog javnog prostora to je vrlo teško i sporo. No to ne isključuje zakonsku mogućnost izdavanja parkirnih kazni za parkiranje na kolniku i na način koji ugrožava sudionike prometa, što prometni redari čine po pozivu građana i što im je zakonska dužnost na koju VMO ne može i ne smije utjecati. Stoga apeliramo na sugrađane da se maksimalno angažiraju na korištenju postojećih kapaciteta - parkirnih mjesta u dvorištima i garažama kuća i zgrada koje su inicijalno za to namijenjene, a ne koriste se kao takve. 
8. Svim sugrađanima koji su se do sada aktivno uključili zahvaljujemo na doprinosu te ćemo nastaviti što otvorenije surađivati sa svima u daljem razvoju naselja. Svi koji su dostavili mišljenje i ostavili svoje kontakt podatke dobiti će povratno ovaj Zaključak, na dostavljenu e-mail adresu ili kućnu adresu.
9. Ovaj Zaključak dostavlja se Sektoru za promet Gradskog ureda za obnovu, izgradnju, prostorno uređenje, graditeljstvo, komunalne poslove i promet i Gradskoj četvrti Novi Zagreb – Istok na znanje.


Ad 2. Pitanja, prijedlozi i obavijesti

Nije bilo pitanja, prijedloga i obavijesti.


Dovršeno u 19:40 sati.

Zapisnik izradila: 
Miljenka Plazonić Bogdan








KLASA: 024-08/22-003/878
URBROJ:  251-13-11-9-22-2

